**DUMNEZEU N-A MURIT NICIO CLIPĂ !**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bat clopote-a jale şi-i mare-ntristare

Şi-L plângem cu-amar pe Hristos

Trei zile, căci astăzi e Vinerea Mare -

Azi moartea L-a dus cât mai jos…

Creaţia se zbate-n convulsii ciudate,

Ca puii ce-s duşi la tăiere,

Căci Cerul trei zile n-a vrut să-i arate

Pe Mielul jertfit cu durere…

Iisus a murit, dar tot El este Viaţa,

Şi Viaţa nu poate să moară;

Ea poate să-i râdă, doar, morţii în faţă

Şi iar, biruind, să apară.

Iisus a fost om, dar a fost, totodată,

Şi veşnic şi sfânt Dumnezeu,

Iar moartea, de poate în om să răzbată,

Hristos o înfrânge mereu!